**ชื่อผลงาน/โครงการพัฒนา** :การพัฒนาระบบการให้บริการในคลินิกARV

**ชื่อและที่อยู่บนองค์กร** : คลินิกบริการดูแลผู้ติดเชื้อเอชไอวี/เอดส์และผู้ป่วยวัณโรค

กลุ่มการพยาบาล รพ.เขาสมิง ต.แสนตุ้ง อ.เขาสมิง จ.ตราด 23150

**ปัญหาและสาเหตุ**

จากข้อมูลการให้บริการผู้ติดเชื้อHIV/ผู้ป่วยเอดส์ที่รับบริการในคลินิกARV โรงพยาบาลเขาสมิง ตั้งแต่ปี 2545 ซึ่งมีจำนวน 7 ราย พบว่าปัจจุบันมีผู้รับบริการเพิ่มขึ้นเป็นจำนวนมาก โดยมีกลุ่มผู้ป่วยได้รับการติดตามภูมิต้านทาน(CD4)ต่อเนื่อง 55 ราย และผู้ที่รับยาต้านไวรัส 185 ราย รวมทั้งสิ้น 240 ราย ในจำนวนผู้รับยาต้านไวรัสประกอบด้วยกลุ่มที่รับยาสูตรพื้นฐานและสูตรดื้อยา ทั้งนี้ จากการให้บริการผู้ป่วยตลอดระยะเวลา 12ปีพบว่าผู้ติดเชื้อHIV/ผู้ป่วยเอดส์ที่รับยาต้านไวรัส มีพฤติกรรมการดูแลตนเองที่ไม่ถูกต้อง สังเกตจากการไม่มารับยาตามนัด ,มาช้า,ไม่เข้าร่วมกิจกรรมกลุ่ม,รับประทานยาไม่ตรงตามเวลาและไม่ทราบเกี่ยวกับฤทธิ์ข้างเคียงของยา,หรือบางรายทราบแต่ไม่ตระหนักในการดูแลตนเอง ทำให้เกิดปัญหาการดื้อยาและส่งผลให้ประสิทธิภาพการรักษาด้อยคุณภาพ มีฤทธิ์ข้างเคียงจากการใช้ยาต้านโดยไม่พึงประสงค์ ก่อให้เกิดปัญหาในการดำเนินชีวิตประจำวัน สูญเสียภาพลักษณ์และขาดความมั่นใจในการดำรงชีวิต เป็นเหตุให้ต้องเปลี่ยนสูตรยาในการรักษาโดยไม่จำเป็น คณะทำงานคลินิกARV จึงร่วมกันปรับรูปแบบระบบการให้บริการเพื่อให้ตรงกับกลุ่มที่กินยาสูตรต้านแต่ละสูตร จำแนกตามผลCD4 ,VL เพื่อให้ผู้รับบริการเข้าใจเกี่ยวกับภาวะสุขภาพของโรคที่เป็นอยู่และสามารถปรับเปลี่ยนพฤติกรรมการดูแลสุขภาพของตนเองได้ถูกต้อง

**วัตถุประสงค์** เพื่อส่งเสริมการดูแลสุขภาพในผู้ติดเชื้อHIV/ผู้ป่วยเอดส์

**กลุ่มเป้าหมาย** ผู้ติดเชื้อHIV/ผู้ป่วยเอดส์ รวมถึงผู้ที่ได้รับผลกระทบจากHIV

**แนวทางพัฒนา/การดำเนินงาน**

1. จำแนกกลุ่มผู้ป่วยตามสูตรยาต้านไวรัสที่ได้รับ ตามผลCD4 ,VL

2. ประชุมวางแผนพัฒนาระบบบริการของคลินิกARV ร่วมกับทีมสหสาขาวิชาชีพ

3. ปรับระบบการนัดผู้ป่วย จากเดิมที่นัดผู้ป่วยทุกรายพร้อมกัน เป็นนัดผู้ป่วยเป็นรายกลุ่มจำแนกตามสูตรยาต้านไวรัสที่ได้รับและจำแนกตามผลCD4 ,VL

4.การประเมินผลภายหลังการปรับระบบการนัดรับยา

**การวัดผลและผลของการเปลี่ยนแปลง**

|  |  |  |  |  |
| --- | --- | --- | --- | --- |
| การวัดผล | ปี 2554 | ปี 2555 | ปี 2556 | ปี 2557 |
| 1.ร้อยละการกินยาถูกต้องและสม่ำเสมอ(adherence) | 90% | 95% | 98% | 98% |
| 2.ร้อยละของการมารับยาตามนัด | 87% | 90% | 95% | 95% |
| 3.ร้อยละของการเปลี่ยนสูตรยาต้านจากสูตรพื้นฐานเป็นสูตรดื้อยา | 4/85  4.71 | 5/125  4 | 5/140  3.44 | 6/185  3.24 |
| 4.ร้อยละของผู้ติดเชื้อเอชไอวีที่ได้รับยาต้านไวรัส หลัง12เดือนแรก control VL<40 | 10/10  100 | 9/10  90 | 11/12  91.66 | 14/15  93.33 |

จากตารางพบว่า ภายหลังการปรับระบบการนัดผู้ป่วยของคลินิก ARV ผู้ป่วยมี adherence ของการรับยาเพิ่มขึ้น การมารับยาตรงตามนัดดีขึ้น ซึ่งส่งผลให้ร้อยละของการเปลี่ยนสูตรยาของผู้ป่วยลดลง ทั้งนี้ โดยมิได้เพิ่มระยะเวลาหรือความเข้มข้นของการติดตามเยี่ยมโดยอาสาสมัครแกนนำแต่อย่างใด

**บทเรียนที่ได้รับ**

1) ปัจจัยแห่งความสำเร็จ

1.1 การสนับสนุนของผู้บริหาร

1.2 ความร่วมมืออย่างเข้มแข็งของทีมสหสาขาวิชาชีพ โดยเฉพาะกลุ่มแกนนำจิตอาสา ที่เป็นด่านหน้าของการดูแลช่วยเหลือผู้ป่วย

2) จุดเด่น

การรวมกลุ่มผู้ป่วยที่รับยาสูตรเดียวกัน ทำให้การให้ข้อมูลความรู้เฉพาะกลุ่มเป้าหมายเป็นไปอย่างมีประสิทธิภาพ และผู้ป่วยได้รับข้อมูลความรู้ต่าง ๆ ที่เป็นประโยชน์ต่อการดูแลสุขภาพตนเองสูงสุด

3) ข้อคิดเพื่อการพัฒนา

การรับยาต้านไวรัสอย่างต่อเนื่อง สม่ำเสมอ ตรงเวลาของผู้ป่วยมีความสำคัญต่อประสิทธิภาพการรักษาผู้ป่วย ดังนั้นการปรับรูปแบบการดำเนินงานของคลินิกARV ให้สอดคล้องกับสภาพปัญหาหรือวิถีของผู้ป่วย จะทำให้ผู้ป่วยเข้าใจและเห็นความสำคัญของการมาตรวจและรักษาอย่างต่อเนื่อง สม่ำเสมอและ ตรงเวลา

4) ข้อเสนอเพื่อโอกาสการพัฒนาต่อเนื่อง

- การเสริมแรงจูงใจในการมารับบริการอย่างต่อเนื่อง สม่ำเสมอ ตรงเวลาของผู้ป่วยในคลินิกARV โดย

- การให้ข้อมูล/ความรู้ด้านอื่น ๆ เพิ่มเติมที่ทันสมัยและจำเป็นต่อสุขภาพ โดยไม่มุ่งเน้นเฉพาะประเด็นเอดส์, ยาต้านไวรัส เพื่อให้ผู้ป่วยได้รับความรู้แบบรอบด้าน

- การให้รางวัลแก่ผู้ที่ดูแลสุขภาพตนเองได้ดี โดยอาจใช้วิธีการประเมินจากผู้ที่มีร้อยละการเพิ่มขึ้นของ CD4 สูงสุดในรอบของการตรวจ เป็นต้น

**การติดต่อทีมงาน**

นางจิรสุดา ขอสูงเนิน งานคลินิกบริการผู้ติดเชื้อเอชไอวี/เอดส์และผู้ป่วยวัณโรค รพ.เขาสมิง โทร 039-696414 ต่อ 128 email : anmen14@gmail.com